Uusi päivä
Taas uusi päivä, uusi aamunkoitto,
 taas uusi päivä päästä valjun yön,
 taas uusi uljas valkeuden voitto,
 taas uusi päivä ponnistusten, työn!

 Niin nouse, lapsi, voimin virkein herää,
 kun kutsuu sua työhön päivä uus,
 ja tarmosi ja tahdonvoimat kerää,
 kun kutsuu aamun uuden ihanuus.

 Käy työhön valon valtakunnan lasna,
 käy työhön vilpittömin sydämin,
 niin työtäs taivaskin on siunaamassa,
 ja silloin sarkas kasvaa runsaimmin.

 Käy työhön, työ on ilon, onnen lähde,
 on salpa viettelyksen voimakas,
 siks voimin heikoinkin sä käy sentähden
 ja anna pienenäkin parhaintas.

 Käy työhön nöyrin ynnä hartain mielin,
 niin taivas taipaleesi kirkastaa.
 Käy työhön kiittäin sydämin ja kielin
 tään uuden aamunkoiton antajaa.

1924.